У 2015 годзе споўнілася 500 год з нараджэньня аднаго з самых вядомых дзеячоў XVI стагоддзя князя Мікалая Радзівіла Чорнага. Мікалай Радзівіл Чорны быў лідарам руху Рэфармацыі ў нашай краіне, займаў найвышэйшую дзяржаўную пасаду канцлера Вялікага Княства Літоўскага, заснаваў друкарні ў Брэсце і Нясвіжы. У Брэсце было надрукавана больш за 40 кнігаў, сырод якіх славутая Берасцейская Біблія, якую яшчэ называюць Радзівілаўскай. А ў Нясвіжы ў 1562 г. пабачыў свет Катэхізіс хрысціянскай веры, падрыхтаваны Сымонам Будным. Як фактычны кіраўнік Вялікага Княства Літоўскага, Мікалай Радзівіл Чорны спрычыніўся да адной з самых удалых эканамічных рэформаў у нашай гісторыі – Валочнай памеры, а таксама да падрыхтоўкі другой рэдакцыі Статута ВКЛ. Імя Мікалая Радзівіла Чорнага ўнесена ў падручнікі па гісторыі Беларусі. У 2009 г. у г. Брэсце быў устаноўлены помнік гэтаму славутаму дзеячу нашай гісторыі і культуры.